Apua polvi- ja lonkkakipuihin tutkitusti tehokkaalla menetelmällä – Etelä-Karjalan hyvinvointialue aloittaa GLA:D-ryhmäkuntoutuksen

Etelä-Karjalan hyvinvointialue (Ekhva) käynnistää toukokuun lopussa GLA:D-ryhmän polven ja lonkan nivelrikkopotilaille. Etelä-Karjala on yksi ensimmäisistä GLA:D-ryhmäkuntoutuksen käyttöönottavista hyvinvointialueista Suomessa. GLA:D on valmennusohjelma, joka perustuu standardoituun ja yksilölliseen ohjaukseen ryhmässä.

GLA:D-ryhmäkuntoutukseen pääsyn kriteerinä on lääkärin asiakkaalle tekemä nivelrikkodiagnoosi tai asiakas on yli 45-vuotias ja hänellä on liikkeeseen liittyvää nivelkipua, mutta hänellä ei ole aamujäykkyyttä tai aamujäykkyys kestää alle 30 minuuttia. Mukaan pääsee fysioterapeutin tekemän arvioinnin kautta. Ensimmäisessä ryhmässä toukokuussa aloittaa 5–6 asiakasta. Ryhmä kokoontuu 12 kertaa kuuden viikon ajan, ja se sisältää harjoittelua sekä luentoja. Ekhva käynnistää lisää ryhmiä eri puolilla Etelä-Karjalaa loppuvuoden aikana.

Kansainväliseksi ohjelmaksi kasvanut GLA:D on lähtöisin Tanskasta, jossa sitä on toteutettu jo vuodesta 2013. Tutkimustulosten mukaan yhdeksän kymmenestä potilaasta on ollut tyytyväinen tai erittäin tyytyväinen GLA:D-ohjelmaan.

Etelä-Karjalan hyvinvointialueen fysio- ja toimintaterapian esihenkilö Maiju Taskula kertoo:
–Tavoitteena on, että asiakas voi soveltaa ohjelmassa oppimiaan taitoja arkipäivän toimintoihin ja työelämään. Harjoittelu parantaa lihasvoimaa ja tuo lisää itsevarmuutta liikkumiseen. Osallistujat oppivat keinoja aktiivisena pysymiseen, oireiden pahenemisen ehkäisemiseen ja kivun lievittämiseen. Tavoitteena on parantaa elämänlaatua: kun arkiaktiivisuus lisääntyy ja fyysinen toimintakyky paranee, kivut vähenevät ja kipulääkkeitäkin tarvitaan vähemmän. Parhaassa tapauksessa asiakkaan tulevaisuudessa siintävää tekonivelleikkausta ei ehkä tarvitakaan, kun oireet helpottavat merkittävästi, kertoo Maiju Taskula.

Keskeinen osa GLA:D:ia on tiedonkeruu ohjelman aikana. Ohjelmassa seurataan osallistujien edistymistä alkutilanteesta kolmen kuukauden, yhden, kolmen ja kymmenen vuoden seurantaan. Kerätty tieto muodostaa GLA:D Suomi -rekisterin, joka tukee artroosin (nivelrikon) tutkimusta ja auttaa kehittämään hoidon laatua.

Lisätietoja antavat

Maiju Taskula, toimintayksikön esihenkilö, fysio- ja toimintaterapia, avoterapiat, puh. 040 651 3815, maiju.taskula@ekhva.fi (tavoitettavissa 2.6.2025 alkaen)

Virpi Aralinna, palvelupäällikkö, terapia- ja apuvälinepalvelut, puh. 044 791 5525, virpi.aralinna@ekhva.fi

Lue lisää GLA:D-ryhmäkuntoutuksesta